open-index/open-wikipedia-markdown huggingface dataset:
Vampire Hunter D

**Vampire Hunter D** on Hideyuki Kikuchin luoma kaukaiseen, vuoden 12090 jaa. post-apocalyptiseen tulevaisuuteen perustuvat kauhusarja, jonka on kuvittanut  Yoshitaka Amano. Sarja on ilmestynyt vuodesta 1983. Kikuchi on yksi Japanin kuuluisimmista kauhukirjailijoista. Parinkymmenen vuoden aikana useita hänen teoksistaan on julkaistu kuunnelmana, mangana, taidekirjoina, sekä anime-elokuvina; Vampire Hunter D Demon City Shinjuku, vuonna 1985 ja Vampire Hunter D - Bloodlust, vuonna 2000.

## Novellit
Digital Manga Publishing julkaisee Hideyuki Kikuchin novelleja englanniksi käännettyinä. Novellisarjalle ei ole olemassa suomalaista käännöstä.

## Anime-elokuvat

#### Vampire Hunter D (ハンターD ''Banpaia Hantā Dī'') 1985
Vampyyrilordin purema tuomitsi Doris Langin kadotukseen: joko naisesta tulisi pimeyden kreivin vaimo tai hän muuttuisi yhdeksi kauhistuttavista epäkuolleista. Ihmisverta janoten hän joutuisi elämään ikuisesti kidutettuna. Naisen aika alkoi käydä vähiin ja epätoivo nosti päätään, kun hän näki yksinäisen ratsastajan lähestyvän kylää. Tulija oli D, vampyyrinmetsästäjä.

#### Vampire Hunter D - Bloodlust  (ハンターD ブラッドラスト ''Banpaia Hantā Dī: Buraddorasuto'') 2000
Vampire Hunter D: Bloodlust seuraa mystisen vampyyrinmetsästäjän seikkailuja. Lyhyesti nimellä D tunnettu mies on itsekin puoliksi vampyyri, sillä hänen isänsä oli legendaarinen kreivi Dracula. Bloodlust sijoittuu kaukaiseen tulevaisuuteen. Vampyyrien asema pimeyden prinsseinä on vakavasti uhattuna. Armottomat vampyyrien metsästäjät, kuten D, ovat harventaneet vampyyrien yhdyskuntaa kovalla kädellä. Meier Link on yksi sitkeimmistä vampyyreistä. Hän onnistuu yllättäen kaappaamaan rikkaan miehen suloisen tyttären tämän kotoa. Isä palkkaa D:n ja Markusin veljekset hakemaan tyttärensä takaisin. Verisen taistelun puhjettua herää kuitenkin epäilys, että tytär on saattanut paeta Meier Linkin luo aivan vapaaehtoisesti.

## Manga
Suomeksi vain kolmiosaiseksi mangasarjaksi jäänyttä sarjaa julkaisi Punainen Jättiläinen (sarja alkanut marraskuussa 2007). Englanniksi sarjaa julkaisee Digital Manga Publishing, DMP, tällä hetkellä osia on jo seitsemän. 

## Suomalaisen mangaversion ilmestymisaikataulu
* Osa 1: marraskuu 2007
* Osa 2: marraskuu 2008 (ilmestymistä siirrettiin teknisten ongelmien vuoksi, julkaisuaika piti olla toukokuu 2008)
* Osa 3: marraskuu 2009

## Lähteet
DMP'n kotisivut

Punainen jättiläinen
Kastamonun maakunta

**Kastamonun maakunta** on yksi Turkin 81 maakunnasta. Se sijaitsee pohjoisessa Turkissa Mustanmeren rannalla. Sen pinta-ala on 13&nbsp;108 km². Vuoden 2015 lopussa arvioitu väkiluku oli 372&nbsp;633.

## Piirikunnat

*Abana
*Ağlı
*Araç
*Azdavay
*Bozkurt
*Çatalzeytin
*Cide
*Daday
*Devrekani
*Doğanyurt
*Hanönü
*İhsangazi
*İnebolu
***[[Kastamonu]]**
*Küre
*Pınarbaşı
*Şenpazar
*Seydiler
*Taşköprü
*Tosya

## Lähteet

## Aiheesta muualla
Pohjois-Kyproksen turkkilaisen tasavallan vaakuna

**Pohjois-Kyproksen turkkilaisen tasavallan vaakuna** on suunniteltu esikuvanaan Kyproksen tasavallan vaakuna, mutta muun muassa vuosiluku 1960 korvattiin vuosiluvulla 1983, jolloin Pohjois-Kyproksen alueen oma hallinto perustettiin. Vaakunan yläosassa on lisäksi tähti ja kuunsirppi viitaten turkkilaisuuteen.
Salomoninsaarten jalkapallomaajoukkue

**Salomonsaarten jalkapallomaajoukkue** edustaa Salomonsaaria kansainvälisissä miesten jalkapallokilpailuissa. Sitä hallinnoi Salomonsaarten jalkapalloliitto.

Salomonsaaret yllätti vuoden 2004 Oseanian-mestaruuskilpailuissa (jotka toimivat myös MM-kilpailuiden karsintoina) pelaamalla jatkolohkossa tasan 2–2 Australian kanssa. Tasapelin myötä joukkue nousi toiseksi ohi Uuden-Seelannin ja sai paikan mestaruusottelussa Australiaa vastaan. Vaikka Salomonsaaret hävisikin molemmat ottelunsa Australialle (5–1 ja 6–0), sijoittuminen maanosan toiseksi oli merkittävä saavutus pienelle saarivaltiolle.

Salomonsaaret sai toisen mahdollisuuden Australiaa vastaan kaksiosaisessa otteluparissa syyskuussa 2005. Tällä kertaa voittaja pääsisi pelaamaan kaksiosaisen otteluparin Conmebolin viidenneksi sijoittunutta vastaan panoksena pääsy vuoden 2006 MM-kilpailuihin. Salomonsaaret hävisi kuitenkin ottelunsa luvuin 7–0 ja 2–1, joista jälkimmäinen oli kotiottelu.

Salomonsaarille oli pettymys pudota vuoden 2010 MM-kilpailuiden karsinnoista etenkin kun joukkuetta oli pidetty ykköshaastajana Uutta-Seelantia vastaan kilpailussa Oseanian karsintapaikasta. Salomonsaaret aloitti karsinnat hyvin voittaen jokaisen ottelunsa karsintalohkossaan ja joukkue näytti vahvasti olevan matkalla pudotuspelivaiheeseen, mutta tappiot Uutta-Kaledoniaa ja Vanuatua vastaan pudottivat joukkueen jatkosta.

Salomonsaaret on noussut esille maanosan vahvimpana beachfutismaana, ja se oli mukana vuosien 2006 ja 2007 beachfutiksen MM-kilpailuissa.

## Arvokilpailut
### Maailmanmestaruuskilpailut
*1930–1990 – *ei osallistunut*
*1994–2014 – *ei selviytynyt karsinnoista*

### Oseanian-mestaruuskilpailut
* 1973 – *ei osallistunut*
* 1980 – *1. kierros*
* 1996 – *välierä*
* 1998 – *ei selviytynyt karsinnoista*
* 2000 – *3. sija*
* 2002 – *1. kierros*
* 2004 – *2. sija*
* 2008 – *ei selviytynyt karsinnoista*
* 2012 – *4. sija*
* 2016 – *3. sija*

### South Pacific Games
* 1963 – *4. sija*
* 1966 – *1. kierros*
* 1969 – *6. sija*
* 1971 – *ei osallistunut*
* 1975 – *3. sija*
* 1979 – *3. sija*
* 1983 – *1. kierros*
* 1987 – *ei osallistunut*
* 1991 – *2. sija*
* 1995 – *2. sija*
* 2003 – *1. kierros*
* 2007 – *4. sija*
* 2011 – *2. sija*

## Lähteet
Vuokatti Ski Team

**Vuokatti Ski Team Kainuu ry** on sotkamolainen hiihtoseura. Erityisesti se on menestynyt viestihiihdossa. Seurassa on hiihtänyt useita suomalaisia huipputason maastohiihtäjiä.

## Historia
Vuokatti Ski Team perustettiin vuonna 1995 omaksi osastokseen Sotkamon Jymyn alaisuuteen Hannu Koivusalon aloitteesta. Tuolloin siihen liittyi muista seudun hiihtoseuroista Markku Lesonen, Esa Romppainen ja Janne Immonen. Neljän miehen muodostama viestijoukkue voitti heti ensiyrittämällään SM-kultaa miesten viestissä. Seuraavana talvena ryhdyttiin harjoittamaan naistoimintaa, kun Kajaanin Hiihtäjistä tuli reilun viestijoukkueellisen verran naisia. Vuonna 1999 Vuokatti Ski Team rekisteröityi omaksi seurakseen nimellä *Vuokatti Ski Team Kainuu*. Vuosina 2005–2024 seuran puheenjohtajana toimi Markku Laanti. Hänen seuraajakseen tuli Suomen Hiihtoliiton toiminnanjohtajanakin toiminut Mika Kulmala.

## Viestisaavutuksia
* Miesten 4 × 10 km viestin SM-kultaa 1996, 2000, 2007, 2008, 2009, 2010, 2011, 2013, 2014, 2015, 2016
* Miesten 4 × 10 km viestin SM-hopeaa 1997, 1999, 2002, 2004, 2018
* Miesten 4 × 10 km viestin SM-pronssia 2012, 2019
* Naisten 3 × 5 km viestin SM-kultaa 2000, 2022, 2023, 2024
* Naisten 3 × 5 km viestin SM-hopeaa 2001, 2017, 2018
* Naisten 3 × 5 km viestin SM-pronssia 2016, 2019, 2021
* Miesten pariviestin SM-kultaa 2005, 2007, 2008, 2009, 2010, 2012, 2014, 2016
* Miesten pariviestin SM-hopeaa 2011, 2014, 2017
* Miesten pariviestin SM-pronssia 2013, 2016, 2018, 2023
* Naisten pariviestin SM-kultaa 2020, 2021, 2023
* Naisten pariviestin SM-hopeaa 2016, 2022, 2024
* Naisten pariviestin SM-pronssia 2023
Lähde

## Hiihtäjät

### Miehet

* Miska Poikkimäki
* Eero Rantala
* Veeti Pyykkö
* Tino Tiilikainen
* Emil Liekari

### Naiset

* Eveliina Piippo
* Katri Lylynperä
* Jasmin Kähärä
* Vilma Nissinen
* Nelli-Lotta Karppelin
* Venla Järvelä

## Lähteet

## Aiheesta muualla
* Vuokatti Ski Teamin verkkosivut
Jelena Tomašević

**Jelena Tomašević** (, s. 1. marraskuuta 1983 Kragujevac, Jugoslavia) on serbialainen poplaulaja. Hän edusti Serbiaa vuoden 2008 Euroviisuissa Belgradissa kappaleella "Oro". 

## Lähteet

## Aiheesta muualla
*Jelena Tomaševićin kotisivut
Crazyhouse

**Crazyhouse** on shakkivariantti, jota pelataan kahden pelaajan välillä. Siinä käytetään samaa lautaa ja samoja nappuloita kuin normaalissa shakissa, mutta vastustajalta lyödyt nappulat saa itselleen reserviin. Reservistä voi sitten omalla vuorollaan asettaa nappulan haluamalleen tyhjälle ruudulle, kuitenkaan sotilaita ei saa laittaa ensimmäiselle tai kahdeksannelle riville.

Peli päättyy, kuten normaalissakin shakissa, mattiin, pattiin, sovittuun tasapeliin tai aseman toistumiseen. Aseman toistumisessa otetaan huomioon myös reservissä olevat nappulat.

Nappuloiden arvona pidetään yleisesti seuraavaa:
*Sotilas - 1
*Ratsu - 2
*Lähetti - 2
*Torni - 2-3
*Daami - 4

Daamin ja tornin normaalia shakkia heikompi pistemäärä johtuu siitä, että loppupeliä ei esiinny Crazyhousessa, ja lauta on aina ruuhkainen nappuloista. Myös nappuloiden liikkuvuus on sama reservistä tiputtaessa, ja sotilaat ylentyvät helpommin.

Pelejä muistiin merkittäessä nappulan pudottamista tyhjälle ruudulle merkitään yleensä @-merkillä. Esimerkiksi 4. R@g5 tarkoittaa, että valkea pelaaja pudottaa neljännellä siirrollaan reservistään ratsun ruutuun g5.

## Katso myös
*Tandemshakki

## Lähteet
*Wildchess
*Chessvariants

## Aiheesta muualla
*Zhouse Challenger  Ladattava Crazyhousea pelaava ohjelma
*FICS Internetsivusto, jossa voi pelata Crazyhousea
Poncelet’n lause

Geometriassa **Poncelet'n lause** sanoo seuraavaa: Olkoon C ja D kaksi kartioleikkausta. Jos on mahdollista löytää annetulle *n*>2 yksi *n*-kulmio, joka on C:n sisäänpiirretty ja D:n ympäripiirretty monikulmio, samanlaisia *n*-kulmioita voidaan löytää äärettömän monta.

Poncelet'n lause voidaan todistaa elliptisten käyrien avulla. Geometrisesti elliptinen käyrä tulee esittää C:n kaksoispeitteenä, jolla on neljä haaraumapistettä. (Huomaa, että C on isomorfinen projektiivisen suoran kanssa.) Vastaava haarauma otetaan yli niiden neljän C:n pisteen kautta, jossa kartioleikkaukset leikkaavat. Neljän pisteen olemassaolo seuraa Bézout'n lauseesta. Elliptistä käyrää voidaan myös ajatella D:n kaksoispeitteenä. Tässä tapauksessa haarauma otetaan yli neljän bitangentin pisteen kautta, jotka koskettaa käyrää.
Risto Helin

**Risto Leo Helin** (18. heinäkuuta 1944 Helsinki – 14. joulukuuta 2018 Helsinki) oli suomalainen meikkitaiteilija ja kampaaja, joka teki 1960-luvun keskivaiheilta 1980-luvun puoleenväliin ulottuneen näyttävän kansainvälisen uran. Hänen työnantajiaan olivat L’Oréal, Revlon ja Lancôme ja asiakkaitaan muiden muassa Elizabeth Taylor, Natalie Wood, Zsa Zsa Gábor ja Juliette Gréco. Alun perin Helin työskenteli balettitanssijana Suomen Kansallisoopperassa.

## Elämä ja ura
Helsingin Kruununhaassa varttunut Risto Helin pääsi 12-vuotiaana oopperan balettikouluun ja sai 16-vuotiaana stipendin opintoihin Lontoon Royal Ballet Schooliin. Hän pääsi tanssijaksi Suomen Kansallisoopperan balettiin, mutta kiinnostui oopperan naamioijien Aarne Kuokkasen ja Pentti Taivaisen työskentelystä. Helin hakeutui myös oppilaaksi Terttu M. Laakson kampaamoon ja perusti oman kampaamon Helsinkiin jo ennen varusmiespalvelukseen menoaan.

Armeijan jälkeen Helin lähti ulkomaille ja työskenteli muun muassa Lontoossa Vidal Sassoonilla ja Pariisissa L’Oréalilla. Vuonna 1967 hän lähti Meksikoon, jossa hänestä tuli seurapiirien suosikkikampaaja. Kanadan Quebecissä hän johti 23 kampaamon ketjua. Helin työskenteli myös Hollywoodissa ja Japanissa.

1980-luvun keskivaiheilla Helin palasi Helsinkiin, perusti Töölön Eteläiselle Hesperiankadulle oman salonkinsa ja peri Elsa Arennolta Miss Suomi -kilpailujen vakiokampaajan työt. Helsingissä hänen asiakkaisiinsa kuuluivat Eeva Ahtisaari ja Hannele Lauri. Helin myi liikkeensä vuonna 2014 tarkoituksenaan jäädä eläkkeelle, mutta palasi pian samaan työhön toisessa töölöläiskampaamossa. Hän kuoli 74-vuotiaana joulukuussa 2018 usean aivoinfarktin seurauksena.

Helin toimi puheenjohtajana Haute Coiffure Françaisen Suomen osastossa, jonka Pariisissa vuonna 1995 järjestämästä Suomorsiamet-hiusnäytöksestä tuli suuri menestys.

Toimittaja Tuula Nieminen julkaisi vuonna 2022 Helinin elämästä kertovan kirjan *Saksitanssi*. Hänestä on tehty myös dokumenttielokuva *Risto Helin – Kauneuden vuosikymmenet*, joka on katsottavissa YouTubessa.

## Lähteet

## Kirjallisuutta
*Nieminen, Tuula: *Saksitanssi: Risto Helinin ihmeellinen elämä*. WSOY 2022. .
Malin Baryard

**Malin Birgitta Baryard-Johansson** (s. 10. huhtikuuta 1975 Söderköping) on ruotsalainen esteratsastaja. 

Baryard on saavuttanut esteratsastuksen joukkuekilpailusta olympiakultaa Tokiosta vuonna 2020, olympiahopeaa Ateenassa vuonna 2004, MM-joukkuekultaa vuonna 2022, MM-joukkuehopeaa 2002 ja 2018 sekä EM-joukkuehopeaa 2001 ja 2017.

Baryardin kuuluisimpia hevosia ovat olleet Butterfly Flip ja Indiana.

Vuonna 2021 Baryard sai yhdessä joukkuetovereidensa Henrik von Eckermannin ja Peder Fredricsonin kanssa Svenska Dagbladetin kultamitalin ja Jerring-palkinnon.

## Lähteet
Itäisen Välimeren räjähdys

**Itäisen Välimeren räjähdys** on Kreikan ja Libyan välisellä itäisellä Välimeren alueella paikassa 34°P 21°I 6. kesäkuuta 2002 tapahtunut räjähdys, jonka voimaksi arvioidaan 26 kilotonnia. Räjähdys vastasi voimakkuudeltaan kaksinkertaista Hiroshiman pommin tehoa. Räjähdyksen aiheuttajaksi arvioidaan noin yhdeksän metrin läpimittaista pientä asteroidia. Asutulla alueella räjähdys olisi ollut tuhoisa.

## Aiheesta muualla
*Speech by Gen. Simon Worden: "Military Perspectives on the Near-Earth Object (NEO) Threat"
*Eastern Mediterranean event 
*Near-Earth objects pose threat
Riyu Kosaka

**Riyu Kosaka** (, s. 17. tammikuuta 1985 Kanagawan prefektuuri) on japanilainen j-pop laulaja. Hän on Konamin tuottaja Be For U-popyhtyeessä.

## Diskografia
* True... (2001)
* Yamato nadeshiko (大和撫子魂) (2006)
* Danzai no hana (断罪の花) (2007) 
* Dober Man (2007)
* Platinum Smile (2007) 
* Kokoro no ato (ココロの跡) (2007)

## Albumit
* *Begin* (2004) 
* *Every Struggle* (2008)

## Aiheesta muualla
*Riyu Kosakan viralliset kotisivut
Kääpiöpalmu

**Kääpiöpalmu** (*Chamaerops humilis*) on palmukasveihin kuuluva pensasmainen kasvi. Se on sukunsa *Chamaerops* ainoa edustaja ja pohjoisimpana luontaisesti kasvava palmulaji.

## Ulkonäkö
Kääpiöpalmu on pensasmaisesti kasvava laji, joka voi kuitenkin kasvaa jopa 4,5-metriseksi, mutta jotkut jäävät vain 1,5-metrisiksi. Kääpiöpalmun ulkonäkö vaihtelee huomattavasti. Toiset kasvattavat monia juuriversoja ja saattavat levitä tuuheina peräti 4,5 metrin levyisinä pensaina, kun taas jotkut yksilöt kasvavat korkeudeltaan ja leveydeltään vain hieman yli metriin.

Lehtilapa on viuhkamainen. Pienet kirkkaankeltaiset kukat ovat yleensä piilossa lähellä runkoa lehtien takana. Syksyllä kääpiöpalmu kasvattaa pieniä, halkaisijaltaan noin senttimetrin kokoisia luumarjoja, jotka ovat tummankeltaisia, ruskeita tai oransseja.

## Levinneisyys
Kääpiöpalmu on pohjoisin luonnonvaraisena kasvava palmulaji. Se on myös ainoa Manner-Euroopassa alkuperäisenä kasvava palmulaji (Kreetan saarella kasvaa myös taatelipalmun sukuinen laji kreetantaateli (*Phoenix theophrasti*)). Kääpiöpalmun levinneisyysalue käsittää Välimeren alueen. Sitä kasvaa Marokon Atlasvuorilta Espanjaan, Ranskaan ja Turkkiin asti.

## Elinympäristö
Kääpiöpalmuja kasvaa vähäravinteisilla vuorenrinteillä ja kuivissa hiekka- tai kivikkomaastoissa aina tuhanteen metriin asti.

Kasvi viihtyy parhaiten auringossa, vaikka puolivarjokaan ei ole haitaksi. Kääpiöpalmut kestävät erittäin hyvin kuivuutta, eivätkä ne välitä vettyneestä maaperästä . Talvisin se kestää jopa kymmenen asteen pakkasia ja pientä lumentuloa.

## Käyttö
Nuoria kääpiöpalmun lehtisilmuja ja tuoreita versoja käytetään vihanneksena. Lehdistä saatavasta vahvasta kuidusta voidaan valmistaa köysiä ja harjoja. Lisäksi Välimeren alueella kääpiöpalmuista on tehty pensasaitoja.

## Lähteet

## Aiheesta muualla
Vuokko Mattila

**Vuokko Mattila** (oik. *Mattila-Helminen*, o.s. *Docktare*; 5. toukokuuta 1942 Tornio – 18. syyskuuta 2024) oli suomalainen julkisuuden henkilöiden parturi-kampaaja, jonka seurapiirielämästä tehtiin 1970- ja 1980-luvulla paljon juttuja viihdelehtiin.

Teiniraskaudesta syntynyt Vuokko Mattila varttui Tornionlaaksossa Röytän kylässä isovanhempiensa adoptiolapsena. Hänen isänsä oli kuollut sodassa. Hänen äitinsä avioitui myöhemmin uudelleen ja sai vielä neljä lasta, joista yksi on näyttelijä Pirkka-Pekka Petelius. Vuokko Mattila pyrki ja pääsi oppikouluun, mutta kommunisti-isoisä kielsi sinne menemästä. 13-vuotiaana Mattila aloitti työt torniolaisessa parturiliikkeessä, josta ura jatkui Kemin kautta Tampereelle. Helsinkiin hänet toi rooli elokuvassa *[[Autotytöt]]* (1960), johon Maunu Kurkvaara keksi hänet kahvilan pöydästä. Sitä seurasivat sivuroolit Aarne Tarkaksen elokuvissa *[[Minkkiturkki]]* (1961) ja *[[Teerenpeliä]]* (1963). Mattilan ensimmäinen puoliso oli toimittaja Antti Mattila, ja kymmenen vuoden avioliitto toi kaksi tytärtä. Toinen aviomies oli tietokonealalla toiminut Tapani Helminen. He saivat kaksi lasta, ja liitto jatkui miehen kuolemaan 2006 asti. Vuokko Mattilan juhlivaa elämäntyyliä rauhoittivat 1970-luvulla rahahuolet ja uskoontulo helluntailaisten tilaisuuksissa.

Mattila perusti ensimmäisen oman parturiliikkeensä 1968 Helsingin Lapinlahdenkadulle. Hänen toinen liikkeensä sijaitsi Museokadulla lähellä eduskuntataloa, mikä toi hänelle asiakkaiksi useita poliitikkoja. Syksyllä 1971 *[[Hymy (lehti)|Hymy]]*-lehti tiesi Vuokko Mattilan asiakkaiksi muun muassa herrat Jörn Donner, Ralf Friberg, Tapani Kansa, Tapani Karhu, Lasse Lehtinen, Harri Piitulainen, Pekka Sahenkari, Carl Olof Tallgren ja Risto Vanari. Myöhempiin asiakkaisiin on kuulunut presidentti Sauli Niinistö. 1960-luvulta asti Vuokko Mattilan liikkeissä on hoidettu HIFK:n jääkiekkojoukkueen miesten hiukset ja asiasta kerrottu säännöllisesti Helsingin jäähallin mainoskuulutuksissa. 

Vuokko Mattila sairasti Parkinsonin tautia ja kuoli 82-vuotiaana 2024. Liiketoimintaa on jatkanut Mattilan tytär Tiia Martikainen osoitteessa Aurorankatu 13..

## Lähteet

## Kirjallisuutta
*	 .
Byrdin asema

**Byrdin asema** on Yhdysvaltain tutkimusasema Länsi-Antarktiksella noin 500 kilometriä rannikolta. Asema perustettiin pysyvästi vuonna 1957 ja sen sijaintia on muutettu vuosien mittaan.

Tutkimusasema on nimetty yhdysvaltalaisen lentäjän ja naparetkeilijän, kontra-amiraali Richard Byrdin mukaan. Nykyisin asema on käytössä vain kesäisin.

Suomalaissyntyinen Yhdysvaltain maavoimien majuri Antero Havola komensi vuodenvaihteessa 1960–1961 laivaston retkikuntaa, joka eteni jäätikköä pitkin Byrdin asemalta etelänavalle. Matkaa oli 1&nbsp;300 kilometriä. Kyseessä oli Yhdysvaltain ensimmäinen ja kaikkiaan kuudes maaretkikunta etelänavalle.

## Lähteet
*http://www.irmahale.com/2000h.html
*http://www.cig.ensmp.fr/~iahs/redbooks/a086/086010.pdf
Elsa Arento

**Elsa Arento** (o.s. *Kaartinen*; 25. toukokuuta 1915 Kurkijoki – 30. syyskuuta 2005 Helsinki) oli suomalainen kampaaja, jota pidettiin Suomen ensimmäisenä julkkiskampaajana.

Arento muutti vuonna 1933 Kemistä Helsinkiin ja perusti ensimmäisen kampaamonsa Kallioon vuonna 1938. Hän loi Helsinkiin kampaamoketjun, johon kuului useita liikkeitä. Arento voitti vuonna 1956 ensimmäisen kampaajien Suomen mestaruuden. Hän oli pitkään Miss Suomi -kisojen hovikampaaja, kirjoitti hiustenhoidosta *[[Eeva (lehti)|Eeva]]*-lehteen ja esiintyi hänestä kertoneessa tv-ohjelmassa *Kampaajien kuningatar*. Arento työskenteli liikkeissään vuoteen 2002, jolloin hän luopui niistä. Liiketoiminta päättyi virallisesti 2005. Arento vaikutti myös Suomen hiusyrittäjät ry:ssä ja sai vuonna 2000 Suomen Yrittäjien suurristin.

Arennon puoliso oli Väinö Arento (k. 1985).

## Lähteet
Ram Dass

Baba **Ram Dass**, alkuperäiseltä nimeltään **Richard Alpert** (6. huhtikuuta 1931 – 22. joulukuuta 2019) oli yhdysvaltalainen henkinen opettaja. Hänellä oli alun alkaen paikka psykologian professorina Harvardissa; hän ystävystyi ja aloitti yhteistyön kuuluisan psykedeelien puolestapuhuja Timothy Learyn kanssa, ja molemmat erotettiin yliopistosta vuonna 1963.

Massachusettsissa syntynyt Richard Alpert lähti Intiaan vuonna 1967. Hän sai opetusta Bhagavan Dasilta ja Neem Karoli Babasta ennen paluutaan Yhdysvaltoihin vuonna 1969.

Ram Dass levitti Intiassa saamaansa idän henkistä oppia länteen ja julkaisi alan klassikkoteoksen *Be Here Now* vuonna 1971. Hän luonnehti itseään biseksuaaliksi.

## Lähteet
Inkeri Harri

**Inkeri Harri** (o.s. *Turunen*, myös nimillä **Inkeri Heikenen** ja **Ingrid Heikenen**, 12. lokakuuta 1914 Pielisjärvi – 14. elokuuta 1988 Helsinki) oli suomalainen kampaamonomistaja, jonka yritys oli ensimmäisiä julkkiskampaamoja Suomessa.

Inkeri Turunen lähti 13-vuotiaana Pohjois-Karjalasta kampaajan oppiin viipurilaiseen Sihvosen kampaamoon. Siellä hän huolehti myös siivouksesta ja ruoanlaitosta ja sai palkkioksi asua kampaamon takahuoneessa. Avioliiton myötä hän muutti 1930-luvulla Viipurista Helsinkiin ja työskenteli aluksi muiden palveluksessa, kunnes vuonna 1948 perusti oman kampaamon Töölön Museokadulle. Muita toimipisteitä olivat myöhemmin Espoon Heikintori (1968), Mikonkadun Aikatalo ja Stockmannin Helsingin keskustan tavaratalo (1980). Suurimmillaan hänen yhtiönsä työllisti noin 60 ihmistä.. 

Harri on kouluttanut paljon kampaajia oppisopimuksella. Hän aloitti 1940-luvulla Suomessa kampaamoalan tukkuliiketoiminnan, ja 1970-luvun taitteessa hänellä oli myös peruukkiliike.

Inkeri Harrin kuoltua yritystä jatkoi hänen tyttärensä Arja Harri. Perustajansa nimeä käyttää yhä Espoon Tapiolassa (osoitteessa Tapiontori 3A) toimiva kampaamo Salon Inkeri Harri. Inkeri Harrin perilliset ovat jatkaneet myös kauneudenhoitoalan tukkukauppatoimintaa Sky Group -yrityksessään.

Inkeri Harrin yritys on huolehtinut kampauksista muun muassa elokuvissa *[[Virtaset ja Lahtiset]]* (1959) ja *[[Leikkikalugangsteri]]* (1969).

## Lähteet
Trollfest

**Trollfest** (joskus kirjoitettuna myös **TrollfesT**) on norjalainen folk metal -yhtye.

Yhtye julkaisi ensimmäisen albuminsa Willkommen Folk Tell Drekka Fest Solistitium Recordsin kautta vuonna 2005 ja toisen albuminsa Brakebein Omvina Recordsin kautta vuonna 2006. Vaikka yhtye oli julkaissut jo kaksi studioalbumia se esiintyi ensimmäisen kerran vasta Barther Metal Openair festivaaleilla Saksassa vuonna 2007. 

Suurin osa yhtyeen lyriikoista on kirjoitettu fiktionaalisella **Trollspråk** kielellä, jossa yhdistellään norjan ja saksan kieltä.

Yhtyeen jäsenet käyttävät peikkomaisia taiteilijanimiä.

Vuonna 2022 yhtye on mukana Melodi Grand Prix -kisassa kappaleella *"Dance Like a Pink Flamingo"*.

## Jäsenet
* Trollmannen – laulu
* Per Spelemann – kitara
* Mr. Seidel – kitara
* Trollbank – rummut
* DrekkaDag – saksofoni
* Manskow – haitari, banjo

### Entiset jäsenet
* Psychotroll – bassokitara
* St Beinhard – kitara

## Diskografia
* 
* 
* 
* 
* 
* Helluva (2017)
* Norwegian Fairytales (2019)
* Flamingo Overlord (2022)

### Livealbumit
* Live at Alrosa Villa (2015)

### Kokoelma-albumit
* 

### EP:t
* 

### Demot
* 

## Lähteet

## Aiheesta muualla
* Yhtyeen kotisivu
* 
*
The 30th Anniversary Album

__NOTOC__
**The 30th Anniversary Album** on suomalaismuusikko Kari Peitsamon 30-vuotista musiikkiuraa juhlistava studioalbumi. Se julkaistiin 7. helmikuuta 2007. Albumi on Peitsamon soolotuotantoa, eikä sillä esiinny muita muusikoita hänen lisäkseen. Soittimenaan hänellä on kitara.
Albumi aloitti Kari Peitsamon ja Rocket Recordsin yhteistyön, ollen samalla myös Rocket recordsin ensimmäinen julkaisu.

## Kappaleet
Kaikki kappaleet säveltänyt, sanoittanut ja sovittanut Kari Peitsamo.

# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 

## Lähteet
HSK

**HSK** voi tarkoittaa jotakin seuraavista:

* Helsingin Shakkiklubi
* Helsingfors Segelklubb
* Helsingfors Skridskoklubb
Putoavia enkeleitä

**Putoavia enkeleitä** on suomalainen elokuva, joka kertoo kirjailija Lauri Viidan (Tommi Korpela) ja kirjailija Aila Meriluodon (Elina Knihtilä) värikkään rakkaustarinan ja kuvaa Viidan sairastumisen heidän kuvitteellisen tyttärensä Helenan (Elena Leeve) näkökulmasta. Se on olennaisesti nuoren naisen kasvukertomus ja samalla sodanjälkeisen suomalaisen kulttuurielämän kuvaus. Elokuvan ensi-ilta oli 5. joulukuuta 2008.

*Putoavia enkeleitä* perustuu Heikki Kujanpään ohjaamaan samannimiseen näytelmään, jota esitettiin Q-teatterissa 2005. Näytelmän on ohjannut elokuvaksi niin ikään Heikki Kujanpää. 

Elokuva sai kolme Jussi-palkintoa 2009: Tommi Korpela parhaasta miespääosasta, Elena Leeve parhaasta naispääosasta ja Elina Knihtilä parhaasta naissivuosasta.

## Lähteet

## Aiheesta muualla
* Viralliset kotisivut 
* Suomen elokuvasäätiön ''Putoavia enkeleitä'' -tietosivu
Pete Stark

**Fortney Hillman "Pete" Stark, Jr.** (11. marraskuuta 1931 – 24. tammikuuta 2020) oli yhdysvaltalainen demokraattisen puolueen poliitikko. Hän syntyi Milwaukeessa, Wisconsinissa, ja palveli Yhdysvaltain ilmavoimissa vuosina 1955–1957. 

Stark valmistui Massachusetts Institute of Technologysta 1953 ja Kalifornian yliopiston (Berkeley) Haas School of Businessista 1960. 

Stark istui Yhdysvaltain edustajainhuoneessa kalifornialaisista vaalipiireistä yhtämittaisesti vuodesta 1973. Hän vastusti sekä Vietnamin että Irakin sotia.

Stark oli historian ensimmäinen avoin ateisti Yhdysvaltain edustajainhuoneessa.

## Lähteet

## Aiheesta muualla
*Topictrends
*House.gov
*Starkin äänestyshistoria
Zalman Schachter-Shalomi

**Zalman M. Schachter-Shalomi** (28. elokuuta 1924 Puola – 3. heinäkuuta 2014 Boulder, Colorado, Yhdysvallat), *Reb Zalman*, oli rabbi ja yksi Jewish Renewal -liikkeen johtohahmoista. Hän syntyi Puolassa, kasvoi Wienissä, pakeni vuonna 1941 Yhdysvaltoihin ja kouluttautui Chabad-Lubavitchin hasidisen yhteisön ortodoksijuutalaiseksi rabbiksi.

Schachter-Shalomi alkoi irtautua puhtaasti ortodoksijuutalaisista arvoista 1960-luvun alussa. Hän julkaisi lukuisia juutalaisuutta käsitteleviä kirjoja ja tutki antaumuksella muun muassa paradigmanvaihdoksia juutalaisuuden sisällä.

## Lähteet
M/S Nils Holgersson

**M/S Nils Holgersson** () on saksalaisen TT-Linen omistama autolautta. Se on rakennettu vuonna 2001 SSW Fähr und Spezialschiffbau GmbH:n telakalla Bremerhavenissa, Saksassa. Kuollutta painoa aluksella on 6&nbsp;885 tonnia. *Nils Holgersson* on rekisteröity Saksan lipun alle ja sen kotisatama on Lyypekki. Nykyään alus liikennöi reitillä Trelleborg–Travemünde.

Nils Holgerssonin sisaralus on M/S Peter Pan.

## Käyttöhistoria

19. elokuuta 2000 alus laskettiin vesille ja Brirgitte Oetcker kastoi sen. Alus oli tarkoitus luovuttaa jo helmikuussa 2001, mutta 2. helmikuuta tehdyn koeajon aikana aluksen koneissa ilmeni vikaa, jonka vuoksi luovutus lykkääntyi. Jälleen 28. kesäkuuta aluksella tehtiin koeajo. Viimein 16. heinäkuuta alus luovutettiin TT-Linen omistukseen, joka rekisteröi aluksen Saksan lipun alle. 23. heinäkuuta alus aloitti liikennöinnin Ruotsin Trelleborgin ja Saksan Travemünden välillä. 16. maaliskuuta 2002 aluksen koneisiin tuli vikaa ja Nils Holgersson ajoi karille, mutta vauriot jäivät vähäisiksi. 28. heinäkuuta–5. syyskuuta 2002 välisen ajan alus oli Lloyd Werftin telakalla Bremerhavenissa, jossa aluksen koneongelmia korjattiin.

Jälleen maaliskuussa 2006 alus meni Aker Yardsin Helsingin telakalle, jossa aluksen koneistoa kunnostettiin. 7. huhtikuuta alus palasi takaisin liikenteeseen ja teki yhden matkan Trelleborgin ja Saksan Rostockin välillä. 8. huhtikuuta Nils Holgersson palasi reitille Trelleborg–Travemünde.

## Lähteet

## Aiheesta muualla
* 
*The ferry site – M/F Nils Holgersson 
*Nils Holgerssonista ja Peter Panista TT-Linen sivuilla
Pyhän Vituksen katedraali

**Pyhän Vituksen katedraali** () on katolinen katedraali Prahan linnan alueella Tšekin pääkaupungissa Prahassa. Se on maan suurin ja merkittävin kirkko. Se on myös hyvin säilynyt esimerkki goottilaisesta rakennustyylistä.

Ensimmäisen kirkon rakentamisen nykyiselle paikalle aloitti vuonna 925 Böömin hallitsija Venceslaus Pyhä, ja 1060-luvulla sitä laajennettiin kolmilaivaiseksi basilikaksi. Nykyisen katedraalin rakentaminen aloitettiin kuningas Kaarle IV:n määräyksestä vuonna 1344. Sen suunnittelivat ranskalainen Matthias Arrasialainen ja saksalainen Peter Parler. Rakennustyöt jatkuivat lähes kuusi vuosisataa vuoteen 1929 asti, jolloin katedraali vihdoin valmistui.

Pyhän Vituksen katedraalin kellotorni on 97 metriä korkea ja länsitornit ovat 82 metriä korkeita.

Pyhän Vituksen katedraaliin ja sen alla olevaan kryptaan on haudattu kuninkaita ja kirkonmiehiä Přemyslidien hallitsijasuvun ajoista lähtien. Lisäksi katedraalin sisällä olevassa *Pyhän Venceslauksen kappelissa* säilytetään valtion kruununjalokiviä.

## Katso myös

* Pyhä Vitus

## Lähteet

## Aiheesta muualla
Arabiemiraattien jalkapallomaajoukkue

**Yhdistyneiden arabiemiraattien jalkapallomaajoukkue** () edustaa Arabiemiraattien kansainvälisissä miesten jalkapallokilpailuissa ja sitä hallinnoi Arabiemiraattien jalkapalloliitto.

Maajoukkue on esiintynyt kertaalleen MM-kisoissa vuonna 1990. Se hävisi kaikki kolme otteluaan Kolumbiaa, Länsi-Saksaa ja Jugoslaviaa vastaan. Aasian-mestaruuskisoissa joukkue ylsi neljänneksi vuonna 1992 ja toiseksi vuonna 1996. Molemmissa kisoissa se hävisi viimeisen ottelunsa rangaistuspotkukilpailulla.

## Arvokisat
### Maailmanmestaruuskilpailut
*1930–1974 – *Ei osallistunut*
*1978 – *Jättäytyi pois*
*1982 – *Ei osallistunut*
*1986 – *Ei selviytynyt karsinnoista*
*1990 – *1. kierros*
*1994–2014 – *Ei selviytynyt karsinnoista*

### Aasian mestaruuskilpailut
* 1956–1976 – *Ei osallistunut*
* 1980 – *1. kierros*
* 1984 – *1. kierros*
* 1988 – *1. kierros*
* 1992 – *4. sija*
* 1996 – *2. sija*
* 2000 – *Ei selviytynyt karsinnoista*
* 2004 – *1. kierros*
* 2007 – *1. kierros*
* 2011 – *1. kierros*
* 2015 – Pronssia

## Entisiä valmentajia

*  Dick Advocaat
*  Jo Bonfrere
*  Roy Hodgson
*  Tomislav Ivić
*  Ivan Jovanović
*  Srečko Katanec
*  Valeri Lobanovski
*  Bruno Metsu
*  Henri Michel
*  Aad de Mos
*  Carlos Alberto Parreira
*  Antoni Piechniczek
*  Carlos Queiroz
*  Bert van Marwijk
*  Mario Zagallo

## Lähteet
OASIS

**OASIS** eli **Organization for the Advancement of Structured Information Standards** on voittoa tavoittelematon kansainvälinen järjestö, joka aloitti toimintansa vuonna 1993 nimellä SGML Open. Tuolloin järjestö koostui yksityisistä ja yrityksistä, jotka pyrkivät aktiivisesti laatimaan ohjeita ja sääntöjä SGML-kieltä hyödyntävien sovellusten yhteensopivuuden edistämiseksi. Vuonna 1998 järjestön nimi muutettiin kuitenkin nykyiseen muotoonsa, koska sen agenda oli laajentunut merkittävästi.

Nykyisin järjestön tavoitteena on avointen IT-alan standardien kehitys ja leviämisen edistäminen. Jäseniä järjestöllä on yli 5&nbsp;000, jotka edustavat yli 600 yritystä noin 100 maassa.

## OASIS-järjestön teknologiakomiteoissa kehitettävät standardit
* CAP
* CIQ
* DocBook
* Darwin Information Typing Architecture (DITA)
* OpenDocument
* SAML
* SDD
* SPML
* UBL
* WSDM
* XACML
* XRI
* XDI

## Lähteet

## Aiheesta muualla
* OASIS: http://www.oasis-open.org
M/S Peter Pan

**M/S Peter Pan** () on saksalaisen TT-Linen omistama autolautta. Se on rakennettu vuonna 2001 SSW Fähr und Spezialschiffbau GmbH:n telakalla Bremerhavenissa, Saksassa. Kuollutta painoa aluksella on 6&nbsp;885 tonnia. *Peter Pan* on rekisteröity Ruotsin lipun alle ja sen kotisatama on Trelleborg. Nykyään alus liikennöi reitillä Trelleborg–Travemünde.

Peter Panin sisaralus on M/S Nils Holgersson.

## Käyttöhistoria
Alus laskettiin vesille 3. maaliskuuta 2001. 26. lokakuuta kello 12.00 alus luovutettiin TT-Linen omistukseen, joka rekisteröi aluksen Bahaman lipun alle. Kotisatamaksi tuli Nassau. Luovutuksen oli tarkoitus tapahtua jo elokuussa, mutta koneongelmat myöhästyttivät sitä. 3. marraskuuta Evelyn Jenckel kastoi aluksen Trelleborgissa, jonka jälkeen alus aloitti liikennöinnin Ruotsin Trelleborgin ja Saksan Travemünden välillä. 10. marraskuuta 2001 aluksen ollessa Trelleborgista pois johtavalla väylällä tuli aluksen koneisiin vikaa ja Peter Pan törmäsi laituriin saaden vähäisen vaurion. Sää oli huono. 10. joulukuuta alus meni Flender Werftin telakalle Lyypekkiin korjattavaksi. 14. joulukuuta alus rekisteröitiin Ruotsin lipun alle. Kotisatamaksi tuli Trelleborg. Seuraavana päivänä alus lähti telakalta ja palasi liikenteeseen. 29. tammikuuta Peter Panin oikeanpuoleinen Azipod-kääntöpotkuri vaurioitui. Se korjattiin Blohm + Vossin telakalla Hampurissa. 15. helmikuuta alus palasi takaisin liikenteeseen. 13. toukokuuta vasemmanpuoleinen Azipod-kääntöpotkuri vaurioitui ja sekin korjattiin Blohm + Vossin telakalla Hampurissa. Liikenteeseen Peter Pan palasi 21. toukokuuta.

28. helmikuuta 2006 alus meni Aker Yardsin Helsingin telakalle, jossa aluksen koneistoa kunnostettiin. 23. maaliskuuta alus palasi takaisin liikenteeseen. 9.– 21. huhtikuuta alus oli Öresundsvarvetin telakalla Ruotsin Landskronassa, jossa Peter Panin Azipod-kääntöpotkurit vaihdettiin. 23. huhtikuuta alus palasi takaisin liikenteeseen.

## Lähteet

## Aiheesta muualla
*Fakta om Fartyg – M/S Peter Pan 
*The ferry site – M/F Peter Pan 
*Nils Holgerssonista ja Peter Panista TT-Linen sivuilla
Igelboda

**Igelboda** on torppa ja asuinalue Saltsjöbadenissa nykyisessä Nackan kunnassa Ruotsissa. Torpan nimi oli alun perin *Egilsboda*. Talo on antanut nimensä Tukholman esikaupunkiradan Saltsjöbananin risteysasemalle, jossa Slussenilta alkanut rata jakaantuu Saltsjöbadenin ja Solsidanin haaroihin. Seuraavat asemat ovat Slussenin suuntaan Fisksätra ja Saltsjöbadenin/Solsidanin suuntiin Neglinge/Tippen. Aseman ympärille on nykyään muodostunut tiivistä asutusta.
Olli Lyytikäinen

**Tenho Olavi ”Olli” Lyytikäinen** (12. kesäkuuta 1949 Heinävesi – 9. tammikuuta 1987 Helsinki) oli suomalainen itseoppinut poptaiteilija.

## Elämäkerta
Lyytikäinen syntyi Heinävedellä 1949. Perhe muutti 1961 Espooseen, jossa Olli kävi Etelä-Espoon Yhteiskoulun keskikoulua vuoteen 1965. Hän pyrki myös Kuvataideakatemiaan muttei päässyt sisään eikä enää hakenut uudelleen. Hän piti välivuotta koulusta ja toimi tänä aikana mainospiirtäjänä. Perhe muutti jälleen vuonna 1966, tällä kertaa Helsingin Kontulaan. Hän ystävystyi monien muiden taiteilijoiden kanssa, kuten Leo Lindsten, Kalevi Seilonen, Juhani Harri, Mattijuhani Koponen ja Markus Heikkerö.

Lyytikäinen oli osa arvostettua 1960-luvun lopulla syntynyttä Elonkorjaajat-ryhmää, joka on jättänyt merkittävän jäljen suomalaiseen nykytaiteeseen.

1970-luvun alussa hän kuvitti Yleisradion Kieliradio- ja Opetusohjelmat-julkaisuja sekä lehtiä, kuten Pirkka, VIP ja Tuuletin. Lapsena Lyytikäinen luki paljon sarjakuvia, millä oli suuri vaikutus hänen 1970-luvun töihinsä, joissa voi nähdä muun muassa Aku Ankan, Teräsmiehen ja Tintin. 

Vuonna 1972 hän tapasi sävellysopiskelija Kaija Laakkosen (myöh. Saariaho) jonka kanssa hän seurusteli vuosina 1974–1979. 

Maalaamisen ja piirtämisen lisäksi Lyytikäinen opetti valokuvausta Taideteollisessa korkeakoulussa vuosina 1981−1982. Hän soitti banjoa ja osallistui 1973 Milanon nykymusiikin festivaaliin omalla sävellyksellään *Banjo piece for Good Looking Frankenstein*.

Vuodesta 1982 lähtien hän seurusteli kuvataiteilija Kristiina Uusitalon kanssa.

Lyytikäinen kuoli kotonaan Suvilahdenkadulla 1987. Alkoholi oli ongelma, jonka hän itsekin myönsi.

## Näyttelyt
Nykytaiteen museo Kiasmassa järjestettiin vuonna 2000 Olli Lyytikäisen retrospektiivinen näyttely. Yhteistyössä ruotsalaisen Nordiska Akvarellmuseetin kanssa Salon taidemuseo Veturitallissa 7. kesäkuuta – 28. syyskuuta 2014 järjestetty näyttely sai kiittäviä arvioita. Veikko Halmetoja kirjoitti arviossaan, että kyseessä on kesän 2014 tapaus. Lyytikäinen oli hänen mukaansa tähti ylitse muiden aikalaistaiteilijoiden. 

Lyytikäisen ensimmäinen yksityisnäyttely *Aus die Patologische Schizzenbücher* oli vuonna 1971 Galleria Halvoissa Huveissa. Lyytikäisen töitä on esitelty myös ulkomailla.

## Lähteet

## Kirjallisuutta
*Jaukkuri, Maaretta – Nyberg, Patrik (toim.): *Olli Lyytikäinen. It's All Yours – pitäkää hyvänä.* (Näyttely: Nykytaiteen museo Kiasma 30.9.2000–14.1.2001, Wäinö Aaltosen museo, Turku, 29.5.–26.8.2001.) Helsinki: Nykytaiteen museon julkaisuja 70/2000. .
* 
* 
**[[Olli Lyytikäinen, Pakeneva Hamlet]]*. (Näyttely: Olli Lyytikäinen ja Elonkorjaajat, Salon taidemuseo Veturitalli 7. kesäkuuta – 28. syyskuuta 2014.) Salon taidemuseon julkaisuja 23. Salon taidemuseo, 2014. 

## Aiheesta muualla
*Superindividualisti Olli Lyytikäinen. Ylen elävä arkisto.
*Olli Lyytikäinen Valtion taidemuseon kokoelmassa. 
*Olli Lyytikäinen Suomen Kuvataiteilijat -verkkomatrikkeli.
*
Oulun Vesi

**Oulun Vesi** on Oulun kaupungin omistama kunnallinen liikelaitos, joka vastaa Oulun vesihuollosta. Laitos vastaa sekä talousveden jakelusta että jätevesien käsittelystä. Kaupungin organisaatiossa Oulun Vedestä vastaa liikelaitosten lautakunta.

Vesilaitos perustettiin vuonna 1902, kun kaupunginvaltuusto hyväksyi suunnitelman, jossa kaupunkiin rakennettaisiin kaksi pientä vesitornia tai pikemminkin vesisäiliötä juomaveden jakeluun ja niihin vedettäisiin juomavesijohto Koskenniskan Kurkelanrantaan rakennettavasta pumppuhuoneesta. Toinen arkkitehti Albertina Östmanin vuonna 1902 suunnittelema vesisäiliö rakennettiin Palokunnan puistoon Pakkahuoneenkadun ja Uusikadun risteykseen ja toinen arkkitehti Viktor Sucksdorffin suunnittelema säiliö Heinätorin puistoon. 

Vesilaitoksen ensimmäinen varsinainen vesitorni rakennettiin Intiönkankaalle. Arkkitehti J.S. Sirénin vuonna 1925 suunnittelema vesitorni otettiin käyttöön vuonna 1927. Vanhalla vesitornilla selvittiin vuoteen 1969 saakka, jolloin otettiin Puolivälinkankaan vesitorni. Uusin vesitorni on vuonna 1993 valmistunut Maikkulan vesitorni, joka on ulkonäöltään hyvin samankaltainen kuin Puolivälinkankaan vesitorni.

Vesilaitoksen nimenä oli perustamisesta aina vuoteen 1946 saakka vesijohtolaitos, vuosina 1946–1993 vesilaitos, vuosina 1993–2000 vesihuoltolaitos ja vuodesta 2000 lähtien Oulun Vesi.

## Lähteet
* 

### Viitteet

## Aiheesta muualla
* Oulun Vesi
Kangasniemen Kalske

**Kangasniemen Kalske ry** on suomalainen urheiluseura joka on perustettu vuonna 1904. Kalske on yleisseura, jossa harjoitetaan perinteisiä yksilölajeja: yleisurheilua, hiihtoa, suunnistusta ja ammuntaa. Seuran hallinnosta vastaa johtokunta. Seura sai Wihuri-pääpalkinnon vuonna 2004, hyvästä toiminnastaan. Kangasniemen Kalskeen puheenjohtajana toimii Hannu Tiusanen.

Tunnettuja kalskelaisia ovat muun muassa hiihtäjä Virpi Kuitunen, suunnistaja Erkki Kohvakka, hiihtosuunnistaja Heimo Taskinen, kuulantyöntäjä Tepa Reinikainen ja suunnistaja ja hiihtäjä Silja Tarvonen.

## Lähteet

## Aiheesta muualla
* 
*Kangasniemen Kalskeen internet-sivut
Francis T. Nicholls

**Francis Redding Tillou Nicholls** (20. elokuuta 1834 – 4. tammikuuta 1912) oli yhdysvaltalainen demokraattipoliitikko, sisällissodan prikaatikenraali ja lakimies. Hän oli Louisianan kuvernöörinä vuosina 1877–1880 ja 1888–1892. 

Nicholls valmistui Yhdysvaltain sotilasakatemia West Pointista vuonna 1855. Hän palveli semonolesodissa, erosi virastaan vuonna 1856 ja perusti asianajotoimiston. Yhdysvaltain sisällissodassa hänestä tuli kapteeni ja sitten everstiluutnantti. Vuonna 1862 hän menetti vasemman kätensä ensimmäisessä Winchesterin taistelussa Pohjois-Virginiassa. Seuraavana vuonna hän menetti jalkansa Fredericksburgin taistelussa.

Nichollsista tuli vuonna 1877 Louisianan kuvernööri osana järjestelyä, joka liitttyi Rutherford B. Hayesin valintaan presidentiksi. Vuonna 1888 hänet valilttiin uudelleen.

Kuvernöörinä Nicholls taisteli korruptiota vastaan. Toisella kaudella tämän työn pääkohde oli Louisianan arpajaisyhtiö  joka oli tunnettu korruptiosta ja poliittisista lahjuksista. Nicholls lakkautti sen, mutta Louisianan korkein oikeus kumosi tämän päätöksen.

Toisen kautensa jälkeen Nichollsista tuli osavaltion korkeimman oikeuden tuomari eläkkeelle jäämiseensä vuoteen 1911 asti; hän toimi korkeimman oikeuden puheenjohtajana vuosina 1892–1904. Nicholls kuoli Thibodaux'ssa 4. tammikuuta 1912.

Louisianan Nicholls State University on nimetty kuvernööri Nichollsin mukaan.

## Lähteet

## Aiheesta muualla
*Osavaltion sivulla
Pittheus

**Pittheus** () oli kreikkalaisessa mytologiassa Troizenin kuningas ja Pelopsin ja Hippodameian poika.

Pittheus oli tunnettu viisaudestaan. Ateenan kuningas Aigeus saapui hänen tykönsä oraakkelin luota hänen kysyttyään neuvoa perijän saamiseksi. Viesti kehotti häntä olemaan antautumatta lemmenleikkeihin ennen kuin hän saapuisi Ateenaan, mutta kuningas ei ymmärtänyt saamaansa viestiä, jonka mukaan hän ei saisi raottaa viinileilinsä kurkottavaa kaulaa ennen kotiin paluutaan. Aigeuksen kerrottua saamansa neuvon Pittheukselle, tämä ymmärsi viestin ja houkutteli Aigeusta makaamaan tyttärensä Aithran. Tästä suhteesta syntyi Theseus, jota varttui Troizenissa. Aigeus kuitenkin ohjeisti Aithran lähettämään pojan tämän vartuttua täysi-ikäiseksi Ateenaan.

## Lähteet
Kermaviili

**Kermaviili** on ruoanvalmistukseen, leivontaan ja esimerkiksi kylmiin kastikkeisiin käytettävä hapankermatuote. Se valmistetaan kermasta hapattamalla. Kermaviilin rasvapitoisuus on eri vaihtoehdoissa 2–15 prosenttia.

## Lähteet
MH Motorcycles Furia

**MH Motorcycles Furia** on espanjalaisen Motorhispania-tehtaan mopomalli. Furiassa on nestejäähdytys, levyjarrut edessä ja takana, Paiolin etuhaarukka, Pirellin renkaat ja monien muiden huipputekijöiden osia. Furiaa on tehty jo yli 20 vuotta, ja vuonna 2005 tuli uusi malli *Furia Max*. Furiaa saa nykyään enduro- ja supermoto-mallina. Supermoto-mallissa on hieman isommat renkaat. Moottorina Furiassa on Minarelli AM6. Mopon huippunopeus on 45km/h. 

## Teknisiä tietoja

**Moottori**
*Yksisylinterinen, kaksitahtinen, nestejäähdytteinen Minarelli AM6
*Sylinteritilavuus: 49,7 cm3
*Sylinterin halkaisija x iskun pituus: 40,3 x 39,0 mm
*Puristussuhde: 10,5:1
*Sytytys: elektroninen
*Kytkin: märkälevykytkin
*vetotapa: ketjuveto

**Vaihteisto**
*6-vaihteinen vaihteisto
*Vaihdepoljin moottorin vasemmalla puolella, 1-vaihde alas, loput ylös
*Vaihteen ollessa vapaalla vihreä merkkivalo palaa mittaristossa. Ns. välivapailla (vaihteiden 2-6 välillä olevat vapaat) valo ei kuitenkaan pala.

**Polttoainejärjestelmä**
*Käytettävä polttoaine: 95E tai 98E
*Säiliön tilavuus: 6 litraa
*Varasäiliön tilavuus: 0,2 litraa
*Kaasutin: Dell'Orto PHBN 16, vakiosuutin 65

**Voitelujärjestelmä**
*Tuoreöljyvoitelujärjestelmä, joka sekoittaa öljyn polttoaineeseen automaattisesti 3 % seossuhteella
*Öljysäiliö pyörän oikealla puolella satulan alla, tilavuus 1,1 litraa

**Sähköjärjestelmä**
*Magneettolaturi: Ducati, 12 V, 85 W 
*Sytytystulppa: NGK BR9ES, kärkiväli 0,5 mm

**Valot**
*Ajovalo: 12 V, 35/35 W
*Takavalo: 12 V, 21/5 W
*Mittarivalo: 12 V, 1,2 W
*Suuntavilkut: 12 V, 10 W

**Runko**
*Putkipalkkirunko
*Etujousitus: hydraulinen teleskooppihaarukka
*Takajousitus: monojousi

**Jarrut**
*Hydraulitoimiset levyjarrut edessä ja takana
*Etujarrun Ø 240 mm
*Takajarrun Ø 180 mm

**Renkaat**
*Enduro:
**Edessä 80/90x21
**Takana 110/80x18
*Supermotard:
**Edessä 110/80x17
**Takana 130/70x17

**Rengaspaineet**
*Enduro:
**Edessä 1,5 bar
**Takana 1,7 bar
*Supermotard:
**Edessä 2,3 bar
**Takana 2,5 bar

**Mitat**
*Kokonaispituus:
**Enduro 1970 mm
**Supermotard 1950 mm
*Kokonaisleveys: 750 mm
*Akseliväli: 1305 mm
*Paino: 85 kg

## Lähteet
*http://www.mopo.fi/kasikirjat/MH_Furia_manual.pdf
Surukerttuli

**Surukerttuli** (*Vermivora bachmanii*) on äärimmäisen uhanalainen varpuslintu. Siitä ei ole varmoja havaintoja vuoden 1988 jälkeen.

## Ulkonäkö ja koko
Surukerttuli kasvaa 12&nbsp;cm pitkäksi. Aikuinen koiras on värikkäin: sillä on ruskea selkäpuoli, keltainen vatsapuoli ja musta päälaki ja rintaläikkä. Naaras ja nuori yksilö ovat hailakampia.

## Esiintyminen ja elinympäristö
Surukerttuli pesii Yhdysvalloissa ja talvehtii Kuubassa. Yhdysvalloissa sitä ei ole nähty vuoden 1988 jälkeen, Kuubasta on epävarma havainto vuodelta 2002.

## Lähteet
Louis A. Wiltz

**Louis Alfred Wiltz** (21. tammikuuta 1843 New Orleans, Louisiana – 16. lokakuuta 1881) oli yhdysvaltalainen demokraattisen puolueen poliitikko. Hän toimi New Orleansin pormestarina vuosina 1872–1874 ja Louisianan kuvernöörinä 1880–1881.

Wiltz oli myös Louisianan edustajainhuoneen puhemiehenä ja osavaltion varakuvernöörinä. Hän kuoli 1881 kesken kuvernöörikautensa tuberkuloosiin, ollessaan vain 38-vuotias.

## Lähteet
Norman Gary

**Norman Gary** on omituisesta elämäntavastaan tunnetuksi tullut yhdysvaltalainen biologi ja muusikko. Hänestä tuli Kalifornian yliopiston professori vuonna 1962; akateemista uraa jatkui aina vuoteen 1994.

Viidestä lapsesta vanhimpana kasvanut Gary kiinnostui jo varhain biologian asioista. Hän aloitti kouluiässä musiikkiharrastuksensa ja opiskeli itsenäisesti klarinetinsoittoa. Hän valmistui Floridan Ocala High Schoolista vuonna 1951.

Pitkään hyönteisten käyttäytymistä tutkinut Gary elää mehiläisten parveillessa hänen ympärillään. Hän on esiintynyt mehiläistensä kanssa klarinetistina omassa dixieland-yhtyeessään The Beez Kneezissä, jonka kanssa hän on levyttänytkin. 

Gary on nähty useissa elokuvissa. Hän on mehiläisineen päässyt Guinnessin ennätysten kirjaan ja Ripleyn kummallisuuksien joukkoon. 

## Aiheesta muualla
* Elämäkertatietoja  
*
Tornion IHC

**Tornion Ice Hockey Club** eli **TIHC** on vuonna 1976 perustettu torniolainen jääkiekkoseura. Tornion IHC:n kotihallina toimii Putaan kaupunginosassa sijaitseva Hannulanmäen jäähalli. Kaudella 2009–2010 TIHC pelasi historiansa ensimmäistä kertaa Suomi-sarjassa. Sitä ennen II-divisioona oli ollut korkein sarjataso, jolla Tornion IHC oli esiintynyt. Miesten edustusjoukkueen lisäksi Tornion IHC:lla on juniorijoukkueita eri ikäluokissa.

TIHC-aiheisia kappaleita ovat Jari Vesan säveltämä ja sanoittama *TIHC iskee* sekä Jakke Salomaan säveltämä ja sanoittama *TIHC toimii*. Kappaleiden sovituksista vastaa Idealside.

## Historia
Tornion IHC:n perustava kokous pidettiin 26. helmikuuta 1976. Nimeksi uudelle seuralle päätettiin antaa kansainvälinen Tornio Ice Hockey Club, joka on myöhemmin muuntunut nykyiseen muotoonsa Tornion Ice Hockey Club. TIHC:n väreiksi päätettiin ottaa Tornion kaupungin värejä mukaillen sininen, punainen ja valkoinen, ja myös seuratunnus suunniteltiin kaupungin vaakunan pohjalta.

Tornion keskeinen jääkiekon harrastuspaikka oli alusta lähtien Putaan ulkokaukalo, joka toimi myös seuran kotikenttänä pitkään. Torniossa siirryttiin jäähalliaikaan 14. tammikuuta 2002, kun uusi Putaan kaupunginosassa sijaitseva Hannulanmäen jäähalli otettiin käyttöön. Tornion IHC oli siirtynyt jäähalliaikaan osittain jo aiemmin, sillä Tornion Ruotsin puoleiseen naapurikaupunkiin, Haaparannalle, jäähalli oli rakennettu jo vuonna 1990.

Kevätkausille 2007 ja 2008 Tornion IHC eteni Suomi-sarjan karsintoihin, seuran siihen astisen historian parhaimpiin saavutuksiin miesten tasolla. Kuuden joukkueen karsintalohkoista TIHC ei kuitenkaan onnistunut etenemään Suomi-sarjaan, vaan jatkoi pelejään molemmilla kerroilla II-divisioonassa. Vuoden 2008 loppupuolella TIHC:n edustusjoukkue voitti II-divisioonan 5. lohkon ja selviytyi Suomi-sarjan karsintaan kevätkaudelle 2009.

Keväällä 2009 TIHC oli jälleen mukana Suomi-sarjan karsinnoissa ja selvitti viimein tiensä Suomi-sarjaan. Joukkue pelasi syksyllä 2009 Suomi-sarjan 1. alkulohkossa sijoittuen neljänneksi, jonka jälkeen vuoden 2010 alussa TIHC siirtyi viiden joukkueen karsintalohkoon taistelemaan Suomi-sarjassa jatkamisesta. Joukkue varmisti paikkansa ja jatkaa Suomi-Sarjassa kaudella 2010-2011.

Kausi 2010-2011 ei ollut yhtä menestyksekäs joukkueelle kuin aikaisemmat kaudet. Joukkueen panos ei riittänyt Suomi-sarjan alkulohkossa eikä karsintasarjassa, joten TIHC jatkaa II-divisioonassa kaudella 2011-2012.
Edustusjoukkue on pelannut siitä asti 2-divisioonan pohjoislohkossa.


Tiedosto:TIHC-vanha logo.gif|TIHC:n vuosina 1976–2001 käyttämä logo.
Tiedosto:Hannulanmäki ice hall in Tornio 20230916 001.jpg|Joukkueen kotihalli Tornion Putaalla


## Kasvatit pääsarjatasolla

*Antti Kauppila
*Joni Myllykoski
*Ville Pokka
*Jesse Puljujärvi
*Emilia Saarela
*Tuomas Salmela
*Juha Silvander

## Lähteet

## Aiheesta muualla
*Tornion IHC:n kotisivut
*facebook: https://www.facebook.com/TIHC.Tiikerit/?locale=fi_FI
*instagram: https://www.instagram.com/tihc.juniorit/ ja https://www.instagram.com/tihc.edustus/
Maria Tipo

**Maria Tipo** (23. joulukuuta 1931 Napoli – 10. helmikuuta 2025) oli italialainen pianisti. Hän opiskeli muiden muassa Alfredo Casellan johdolla. 

Tipo oli vasta 17-vuotias voittaessaan Genevessä kansainvälisen pianokilpailun. Hän esiintyi myöhemmän uransa aikana laajalti Pohjois-Amerikassa.

Tipo on levyttänyt esimerkiksi Bachin Goldberg-muunnelmat, Domenico Scarlattin sonaatteja ja Muzio Clementin tuotantoa. Hän on opettanut vakituisesti konservatorioissa. 

## Lähteet